《比以酒饷师伯浑辱诗为谢今次韵》
宋代·晁公溯

荷花为我衣，荷叶为我觞。
白露以为醴，濯我冰雪肠。
念君在东山，宛若天一方。
想亦能自乐，饮菲仍食芳。
及兹菰黍节，日吉辰甚良。
笑揽北斗柄，安可挹酒浆。
我有江南春，的皪犹竹光。
传呼急走送，两足趼复僵。
取君池中鱼，酌此脍蜀姜。
遥知快大嚼，饔子刀如霜。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。